12. ข้อมูลอื่นที่เกี่ยวข้อง

    0.  12.1 รายงานความรับผิดชอบต่อสังคม

สารจากกรรมการผู้จัดการ

ผู้บริหารและพนักงาน ธนาคารแลนด์ แอนด์ เฮ้าส์ จำกัด (มหาชน) ทุกคน
ตระหนักถึงความสำคัญของความรับผิดชอบต่อสังคม และได้ปลูกฝัง “จิตสำนึก” และ “จิตอาสา”
แก่พนักงานในองค์กรทุกระดับอย่างต่อเนื่อง
โดยยึดมั่นในหลักจริยธรรมทางธุรกิจและการกำกับดูแลกิจการที่ดี
การดำเนินกิจกรรมของธนาคารมุ่งเน้นการมีส่วนร่วมของ “พนักงาน” รวมถึง
การเป็นพันธมิตรที่ไว้วางใจได้สำหรับลูกค้า ผู้ถือหุ้นและคู่ค้า
การเป็นนายจ้างที่มีความรับผิดชอบและมีความเป็นธรรมต่อพนักงานกว่า 1,100 คนทั่วประเทศ
การตระหนักถึงความรับผิดชอบที่พึงมีต่อสังคมในทุกกระบวนการทำงาน
ตลอดจนการเป็นพลเมืองที่ดีของสังคมเพื่อให้ธนาคารแลนด์ แอนด์ เฮ้าส์ จำกัด (มหาชน)
เป็นธนาคารที่มีความมั่นคงและยั่งยืน

ตลอดระยะเวลาที่ผ่านมา ธนาคารแลนด์ แอนด์ เฮ้าส์
ได้ดำเนินกิจกรรมเพื่อสังคมผ่านโครงการต่างๆ เพื่อพัฒนาชุมชนและสังคมมาอย่างต่อเนื่อง ทั้งนี้
เพื่อมุ่งเน้นการวางรากฐาน และการสร้างเครือข่าย เพื่อการเจริญเติบโตอย่างยั่งยืน อาทิ
การสนับสนุนการศึกษา ซึ่งเป็นรากฐานที่สำคัญยิ่งต่อการพัฒนาคุณภาพชีวิต
ตลอดจนการช่วยเหลือและพัฒนาชุมชน การส่งเสริมศิลปวัฒนธรรม
การอนุรักษ์และส่งเสริมสิ่งแวดล้อม ฯลฯ
อันจะนำไปสู่การเติบโตอย่างยั่งยืนของสังคมและประเทศชาติโดยรวม

ท้ายนี้ ธนาคารแลนด์ แอนด์ เฮ้าส์ จำกัด (มหาชน) ขอขอบคุณลูกค้า ผู้ถือหุ้น คู่ค้า
รวมถึงผู้บริหารและพนักงาน ที่ได้ให้การสนับสนุน โครงการและกิจกรรมเพื่อสังคมต่างๆ
ของธนาคารด้วยดีเสมอมา

[]

  นางศศิธร พงศธร

  กรรมการผู้จัดการ

12.2 กิจกรรมเพื่อสังคม

เจตนารมณ์ในการทำกิจกรรมการเพื่อสังคม บริษัท แอล เอช ไฟแนนซ์เชียล กรุ๊ป จำกัด (มหาชน)
และธนาคารแลนด์ แอนด์ เฮ้าส์ จำกัด (มหาชน)
มีเจตนารมณ์ที่จะดำเนินธุรกิจควบคู่ไปกับความรับผิดชอบต่อสังคม
โดยยึดมั่นในหลักจริยธรรมทางธุรกิจและการกำกับดูแลกิจการที่ดี
การดำเนินกิจกรรมของธนาคารมุ่งเน้นการมีส่วนร่วมของพนักงานด้วยจิตอาสา
เพื่อปลูกฝังจิตสำนึกกับการรับผิดชอบต่อสังคมแก่พนักงานในองค์กรทุกระดับอย่างต่อเนื่อง

ธนาคารได้เข้าไปมีบทบาทในการสนับสนุนกิจกรรมเพื่อสังคม ตามวาระและโอกาสต่างๆ
โดยมุ่งหวังให้เกิดประโยชน์สูงสุดต่อสังคมและชุมชน ได้ดำเนินกิจกรรมต่างๆ ที่สร้างสรรค์
และอำนวยประโยชน์ในการช่วยสนับสนุนกิจกรรมของหน่วยงานภาครัฐและเอกชน รวมทั้ง
การบริจาคหนังสือหรือน้ำดื่ม เพื่อการกุศลแก่องค์กรสาธารณกุศลต่างๆ เป็นต้น
ธนาคารได้เปิดโอกาสให้เยาวชนได้แสดงความสามารถที่ได้เรียนรู้มาผ่านโครงการต่างๆ
ธนาคารได้ดำเนินกิจกรรมเพื่อสังคม
เพื่อช่วยเหลือและส่งเสริมคุณภาพชีวิตของเยาวชนและสังคมไทย
ด้วยมุ่งหวังว่าจะขอร่วมเป็นส่วนหนึ่งของการส่งเสริมสังคมไทยให้เข้มแข็ง
เพื่อเสริมสร้างรากฐานสังคมของประเทศให้ยั่งยืนต่อไป ธนาคารได้ดำเนินกิจกรรมเพื่อสังคม
ออกเป็น 3 ด้าน ได้แก่ ด้านการศึกษา ด้านสังคมและสิ่งแวดล้อม ด้านศิลปวัฒนธรรม
โดยสรุปการดำเนินโครงการและกิจกรรมได้ดังนี้

1. ด้านการศึกษา

ธนาคารแลนด์ แอนด์ เฮ้าส์ จำกัด (มหาชน)
ตระหนักถึงความสำคัญของการส่งเสริมด้านการศึกษามาอย่างต่อเนื่อง อาทิ การจัดทำโครงการ
“LH Bank Young Creative Director Contest 2012” หัวข้อ “LH Bank ATM…ตู้ ATM
ของทุกคน” เพื่อเปิดโอกาสให้เยาวชนได้ใช้ความรู้
ความสามารถและความคิดสร้างสรรค์ให้เกิดประโยชน์ และได้ทดลองทำงานเสมือนจริง
อีกทั้งธนาคารยังได้ร่วมมือกับ คณะบริหารธุรกิจ มหาวิทยาลัยเกษตรศาสตร์
และมหาวิทยาลัยเทคโนโลยีราชมงคลพระนคร
เปิดโอกาสให้นักศึกษาที่จบการศึกษาระดับชั้นปริญญาตรี เข้าร่วม “โครงการ LH Bank Junior
Banker” เพื่อให้นักศึกษาที่สนใจ
สมัครเข้าร่วมโครงการที่เน้นการให้ความรู้และความเข้าใจการปฏิบัติงานของธนาคาร
โครงการนี้ถือเป็นโครงการที่มุ่งให้ความสำคัญในเรื่องของการสร้างรากฐานที่มั่นคงให้แก่อนาคตของชาติ
การบริจาคเครื่องคอมพิวเตอร์และอุปกรณ์ต่อพ่วงให้กับโรงเรียนที่ขาดแคลน
เพื่อสนับสนุนการเรียนการสอนและพัฒนาทักษะความชำนาญด้านคอมพิวเตอร์ของเยาวชน
ทั้งนี้เพื่อเป็นการตอบสนองเจตนารมย์ของธนาคารที่เล็งเห็นถึงความสำคัญของการสร้างทุนทางปัญญาให้กับสังคมเพื่อพัฒนาสังคมให้เป็นสังคมคุณภาพอย่างยั่งยืน

  2. ด้านสังคมและสิ่งแวดล้อม

ธนาคารแลนด์ แอนด์ เฮ้าส์ จำกัด (มหาชน)
สนับสนุนโครงการที่ช่วยส่งเสริมด้านสังคมและสิ่งแวดล้อมมาอย่างต่อเนื่อง อาทิ การจัดเสวนา
“สุดยอดการลงทุน ปี 2556” โดยมีวัตถุประสงค์เพื่อให้ลูกค้ารวมถึงผู้ประกอบการ
ได้รับฟังข้อมูลเชิงลึกจากกูรูด้านเศรษฐกิจและการลงทุน
เพื่อได้เตรียมตัวและวางแผนการดำเนินธุรกิจในปี 2556 ได้อย่างเหมาะสม
สนับสนุนโครงการเครื่องจำหน่ายขนม M&M อัตโนมัติ เพื่อนำเงินที่ได้รับจากการจำหน่าย
มอบให้มูลนิธิสงเคราะห์เด็กยากจน ซี.ซี.เอฟฯ ในพระบรมราชูปถัมภ์สมเด็จพระเทพรัตนราชสุดาฯ
สยามบรมราชกุมารี เพื่อสร้างโอกาสทางการศึกษาและสุขภาพที่ดีให้เด็กด้อยโอกาส
การเชิญชวนพนักงาน ผู้บริหาร และ ลูกค้าธนาคาร ร่วมบริจาคหนังสือ เพื่อนำไปมอบ
ให้แก่กรมราชทัณฑ์ เพื่อใช้เป็นสื่อการเรียนรู้และพัฒนาตนเองของผู้ต้องขัง
การรับบริจาคปฎิทินเก่าแบบตั้งโต๊ะ เพื่อนำไปมอบให้แก่มูลนิธิสอนคนตาบอดแห่งประเทศไทย
ในพระบรมราชินูปถัมภ์ เพื่อนำไปทำเป็นอักษรเบลล์ สำหรับเป็นสื่อการเรียนการสอนให้กับน้องๆ
โรงเรียนสอนคนตาบอด และธนาคารยังได้สนับสนุนทางด้านกีฬาผ่านสโมสรฟุตบอล
มหาวิทยาลัยเกษตรศาสตร์ เพื่อร่วมเป็นส่วนหนึ่งในการยกระดับและพัฒนาศักยภาพ
ความสามารถด้านการกีฬาในประเทศ การจัดกิจกรรม My Bank My Love ให้กับลูกค้าธนาคาร
เพื่อตอบแทนลูกค้าที่ให้ความไว้วางใจมาใช้บริการกับธนาคาร
โดยได้รับการตอบรับเข้าร่วมกิจกรรมอย่างต่อเนื่อง

-   ด้านสิ่งแวดล้อม

ธนาคารแลนด์ แอนด์ เฮ้าส์ จำกัด (มหาชน) ร่วมสนับสนุนวงเงินสินเชื่อแก่ บริษัท ผลิตไฟฟ้า
จำกัด (มหาชน) หรือ เอ็กโก กรุ๊ป
สำหรับใช้ลงทุนโรงไฟฟ้าพลังงานแสงอาทิตย์ที่มีการติดตั้งระบบปรับผังโซล่าร์เซลล์
แบบหมุนตามดวงอาทิตย์ (Tracking System) ของเอกชนแห่งแรกในประเทศไทย 3 โครงการ
โดยเป็นลักษณะสินเชื่อเพื่อการพัฒนาก่อสร้างและดำเนินการ ซึ่งการสนับสนุนโครงการในครั้งนี้
ยึดหลักความยั่งยืนเป็นสำคัญ

-   การส่งเสริมและพัฒนาการเรียนรู้ของเยาวชนไทย

ธนาคารแลนด์ แอนด์ เฮ้าส์ จำกัด (มหาชน) เล็งเห็นถึงเยาวชนคืออนาคตของชาติ
และจะทำอย่างไรให้เยาวชนของเราเป็นคนเก่งและเป็นคนดี
ธนาคารจึงได้ร่วมสนับสนุนการจัดกิจกรรมวันเด็ก ณ บ้านมนังคศิลา และห้องสมุดเพื่อการเรียนรู้
สวนลุมพินี และโรงเรียนกลาโหมอุทิศ

  3. ด้านศิลปวัฒนธรรม

ธนาคารแลนด์ แอนด์ เฮ้าส์ จำกัด (มหาชน) ได้สนับสนุนการจัดกิจกรรมตามประเพณีต่างๆ
ร่วมกับชุมชนในพื้นที่ ที่ธนาคารให้บริการอยู่ อาทิ การสนับสนุนกิจกรรมเนื่องในเทศกาลตรุษจีน
งานประเพณีปึงเถ่า-กงม่า เพื่อเสริมสร้างและส่งเสริมขนบธรรมเนียมประเพณีและศิลปวัฒนธรรม
ร่วมกับชุมชนโดยรอบสาขาของธนาคาร

12.3 CSR ในองค์กร

ธนาคารแลนด์ แอนด์ เฮ้าส์ จำกัด (มหาชน) ตระหนักถึงความสำคัญของพนักงานในองค์กร
เพราะถือเป็นส่วนที่สำคัญที่สุดของธนาคารในการให้ธุรกิจเติบโตอย่างมั่นคงและยั่งยืน
สอดคล้องกับพันธกิจของธนาคารที่จะพัฒนาและสนับสนุนระบบการบริหารทรัพยากรบุคคล
ทั้งในเชิงความรู้และผลประโยชน์ของพนักงาน
รวมถึงการดูแลสุขภาพและความปลอดภัยในชีวิตของพนักงานทำงานอย่างมีความสุข
การกำหนดค่าตอบแทนและสวัสดิการที่เหมาะสม อาทิ เงินเดือน โบนัส กองทุนสำรองเลี้ยงชีพ
ประกันสังคม ค่ารักษาพยาบาล รวมถึงผลประโยชน์สวัสดิการอื่นๆ